CELEX: 52019PC0283
Language: da
Date: 2019-06-21
Title: Forslag til RÅDETS GENNEMFØRELSESAFGØRELSE om tilladelse til, at Tjekkiet anvender den generelle ordning for omvendt betalingspligt, der fraviger artikel 193 i direktiv 2006/112/EF

EUROPA-KOMMISSIONEN
            Bruxelles, den 21.6.2019
            COM(2019) 283 final
            2019/0137(NLE)
            Forslag til
            RÅDETS GENNEMFØRELSESAFGØRELSE
            om tilladelse til, at Tjekkiet anvender den generelle ordning for omvendt betalingspligt, der fraviger artikel 193 i direktiv 2006/112/EF
            
               
         
         
            
               BEGRUNDELSE
            
            
               1.BAGGRUND FOR FORSLAGET
            
            
               
                  Den 20. december 2018 vedtog Rådet direktiv (EU) nr. 2018/2057 for så vidt angår en midlertidig anvendelse af en generel ordning for omvendt betalingspligt for transaktioner over en værdi på 17 500 EUR
                     1
                   ved en ændring af momsdirektivet
                     2
                  .
               
               
                  Dette fulgte handlingsplanen for moms
                     3
                  , hvor Kommissionen offentliggjorde sin hensigt om at indføre et endeligt momssystem for grænseoverskridende handel mellem virksomheder inden for Unionen
                     4
                  . I betragtning af at det ville tage flere år at gennemføre et sådant endeligt momssystem, anmodede visse medlemsstater om akutte og specifikke foranstaltninger til i mellemtiden at bekæmpe karruselsvig
                     5
                  . De anmodede navnlig om muligheden for at gennemføre en midlertidig generel ordning for omvendt betalingspligt, hvilket i overensstemmelse med et forslag fra Kommissionen om dette forhold
                     6
                   førte til direktiv (EU) 2018/2057 (i det følgende benævnt "direktivet om en generel ordning for omvendt betalingspligt").
               
               
                  I henhold til nævnte direktiv har medlemsstater, der opfylder visse kriterier, mulighed for efter egen anmodning at få tilladelse til midlertidigt at anvende en generel ordning for omvendt betalingspligt indtil den 30. juni 2022. Ved breve registreret i Kommissionen den 21. januar 2019 og den 22. marts 2019 anmodede Tjekkiet om en sådan tilladelse og fremlagde oplysninger, der skulle påvise, at landet opfylder kriterierne.
               
               
                  Dette forslag bør ikke bremse de igangværende drøftelser om det endelige momssystem
                     7
                  . 
               
            
            
               •Forslagets begrundelse og formål
            
            
               
                  Kriterierne, der skal opfyldes, og proceduren for tilladelsen til en generel ordning for omvendt betalingspligt er fastsat i den nye artikel 199c, stk. 1 til 4, i momsdirektivet, der er indsat ved direktivet om en generel ordning for omvendt betalingspligt. Tjekkiet fremlagde i denne forbindelse følgende oplysninger, jf. navnlig artikel 199c, stk. 3.
               
            
            
               1.Detaljeret begrundelse for opfyldelsen af de relevante kriterier (artikel 199c, stk. 3, litra a), jf. stk. 1, i momsdirektivet).
            
            
               1.1.Et momsgab på mindst fem procentpoint over medianmomsgabet i fællesskabet i 2014 i henhold til den endelige rapport om momsgabet af 23. august 2016.
            
            
               
                  Tjekkiets momsgab var i 2014 på 16,14 % af landets samlede skyldige moms i henhold til den endelige rapport fra 2016 dateret den 23. august 2016 om momsgabet, som Kommissionen har offentliggjort
                     8
                  . Denne rapport fastslår desuden, at medianmomsgabet i Den Europæiske Union var på 10,4 %. Tjekkiets momsgab er således mere end 5 procentpoint større end medianmomsgabet i EU.
               
            
            
               1.2.Et omfang af karruselsvig inden for sit samlede momsgab på mere end 25 % baseret på konsekvensanalysen, der ledsager lovgivningsforslaget til direktivet om en generel ordning for omvendt betalingspligt.
            
            
               
                  I henhold til den konsekvensanalyse
                     9
                   skyldes 28 % af Tjekkiets momsgab karruselsvig. Dette kriterium er derfor opfyldt.
               
            
            
               1.3.Det fastslås, at andre kontrolforanstaltninger samt administrativt samarbejde på momsområdet ikke er tilstrækkeligt til at bekæmpe karruselsvig.
            
            
               
                  Ifølge oplysningerne fra Tjekkiet har denne medlemsstat truffet en række specifikke kontrolforanstaltninger til bekæmpelse af momssvig. Herunder følger en oversigt over disse foranstaltninger ledsaget af Tjekkiets vurdering af deres funktion og virkning. Denne er efterfulgt af Tjekkiets evaluering af det administrative samarbejde med de øvrige medlemsstater på momsområdet. 
               
            
            
               1.3.1.Anvendelse af den sektorspecifikke ordning for omvendt betalingspligt
            
            
               
                  På grundlag af artikel 199 og 199a i momsdirektivet udvidede Tjekkiet anvendelsen af ordningen for omvendt betalingspligt ved levering af varer i en række sektorer, der bl.a. omfatter: bygningsarbejde, personale til bygningsarbejde, fast ejendom, hvor leverandøren har valgt at erlægge afgift, affald og skrot, varer, som en afgiftspligtig person har stillet som garanti og leveret med henblik på opfyldelse af denne garanti, varer for hvilke en rettighedserhverver er blevet tildelt ejendomsforbehold, og som leveres som led i rettighedserhververens udøvelse af denne ret, fast ejendom ejet af en domsskyldner, og som leveres som led i en tvangsauktion, drivhusgaskvoter, mobiltelefoner, integrerede kredsløbsanordninger, gas og elektricitet samt elektricitetscertifikater, visse telekommunikationsydelser, spillekonsoller, bærbare computere, korn og visse afgrøder, visse metaller (herunder ædelmetaller).
               
               
                  I henhold til Tjekkiets vurdering har disse foranstaltninger været yderst effektive, men de har ikke forhindret, at andre sektorer nu er blevet ramt af svig, f.eks. fra mobiltelefoner til andre elektroniske dele, fra guld til andre metaller (sølv og platin).
               
            
            
               1.3.2.Solidarisk hæftelse
            
         
         
            
               
                  I medfør af artikel 205 i momsdirektivet har Tjekkiet i en række tilfælde for leveringer mellem afgiftspligtige personer indført solidarisk hæftelse i forbindelse med moms. Dvs. at der er fælles hæftelse i forbindelse med visse leveringer af mineralolier og andre produkter, der er pålagt punktafgifter. 
               
               
                  Desuden har kunder også hæftet solidarisk for betalingen af moms i forbindelse med enhver anden levering af varer eller ydelser, hvis man har konstateret, at kunden ikke har handlet i god tro, specielt hvis "kundskabsprøven" bekræfter dette, dvs. at kunden vidste eller burde have vidst, at leverandøren bevidst ikke ville betale moms til skattemyndighederne. Desuden findes der en række særlige situationer, hvor kundens solidariske hæftelse automatisk finder anvendelse, såsom når prisen uden nogen åbenbar begrundelse klart afviger fra markedsprisen, når der anvendes virtuel valuta, eller når leverandøren er en upålidelig afgiftspligtig person (jf. desuden punkt 1.3.4).
               
               
                  Ifølge Tjekkiets vurdering havde denne foranstaltning en forebyggende karakter, den er imidlertid vanskelig at anvende i komplekse situationer i forsyningskæden, navnlig når kunden til en forsvunden forhandler er en enhed uden nogen aktiver. Desuden har "kundskabsprøven" også skabt store problemer for skattemyndighederne, eftersom de nationale domstole har fastslået, at det påhviler skattemyndighederne at bevise, at kunden "vidste eller burde have vidst", at leverandøren ikke ville betale momsen.
               
            
            
               1.3.3.Ordning for opdelte betalinger
            
            
               
                  Tjekkiet har indført en frivillig ordning for opdelte betalinger. Med ordningen for opdelte betalinger betaler kunden moms direkte til skattemyndighederne og ikke længere til leverandøren. Dette fjerner kundens momspligt med hensyn til hele det skyldige momsbeløb i en transaktion i sager, hvor kunden hæfter solidarisk i medfør af betingelserne fastsat i punkt 1.3.2.
               
               
                  Ifølge Tjekkiet er foranstaltningen effektiv, omend der er nogle ulemper, fordi den er valgfri. Det vil ifølge Tjekkiet administrativt og økonomisk være for krævende at gøre opdelt betaling obligatorisk med hensyn til øget forvaltning af betalinger, personale og IT-omkostninger for både handlende og skattemyndighederne. Hvis kunden ikke benytter sig af ordningen for opdelte betalinger, kan det desuden ikke antages, at "kundskabsprøvebetingelserne" er opfyldt. Nationale domstole har fastslået, at skattemyndighederne selv i sådanne tilfælde skal påvise, at kunden vidste eller burde have vidst, at vedkommende var involveret i svig. Desuden kan moms kun inddrives fra kunder, som ikke har benyttet sig af ordningen for opdelte betalinger under ordningen om solidarisk hæftelse, i det omfang det ikke er lykkedes at inddrive moms fra leverandøren. Den faktiske inddrivelse kan således først finde sted efter en vis periode.
               
            
            
               1.3.4.Udpegning af upålidelige afgiftspligtige personer (for registrerede personer)
            
            
               
                  I tilfælde af en alvorlig overtrædelse af skattepligten kan skattemyndighederne på baggrund af visse kriterier, navnlig de nedenfor anførte, udpege en afgiftspligtig person som upålidelig: kumulative udestående momsbetalinger i mindst tre på hinanden følgende kalendermåneder på mindst 500 000 CZK, manglende overholdelse af skattemæssige forpligtelser, der førte til skattejusteringer af skattemyndighederne i mindst to ud af seks på hinanden følgende skatteperioder, afvisning af skattemyndighederne på grund af uretmæssige skattefradrag på mindst 500 000 CZK, undladelse af at reagere på anmodninger fra skattemyndighederne, manglende indlevering af en momsangivelse mindst to gange i en periode på tolv på hinanden følgende kalendermåneder, fremlæggelse af forkerte eller ufuldstændige oplysninger til registrering af moms eller skattemyndighedernes konstatering af, at et beløb på mindst 500 000 CZK i udgående moms ikke er blevet anmeldt. Oplysninger om upålidelige afgiftspligtige personer offentliggøres på skattemyndighedernes websted, og der tages højde for en klageprocedure.
               
               
                  Foranstaltningen har ifølge Tjekkiet en forebyggende virkning, men den forudsætter effektiv beslutningstagning fra skattemyndighederne side, idet svindlere før denne allerede kan begå svig. Endvidere er foranstaltningen faktisk ikke effektiv i grænseoverskridende situationer, fordi en upålidelig afgiftspligtig person i Tjekkiet fortsat kan benytte et (gyldigt) momsnummer til momssvig inden for Fællesskabet.
               
            
            
               1.3.5.Udpegning af upålidelige personer (for ikke-registrerede personer)
            
            
               
                  Hensigten med foranstaltningen, der svarer til den foregående, er at udpege upålidelige personer. I dette tilfælde er målet imidlertid de personer, der (endnu) ikke er registreret, men som allerede har misligholdt visse forpligtelser vedrørende moms. Listen over upålidelige personer offentliggøres på skattemyndighedernes websted.
               
               
                  Hvis en sådan upålidelig person momsregistreres, får denne person automatisk status som en upålidelig afgiftspligtig person i henhold til foranstaltningen, der er beskrevet i punkt 1.3.4. Når en upålidelig afgiftspligtig person frameldes momsregisteret, fastholdes statussen som upålidelig person. Der fastlægges en klageprocedure for at trække en sådan status tilbage på grundlag af betingelser, der svarer til dem, som gælder for upålidelige afgiftspligtige personer.
               
               
                  Ifølge Tjekkiet har foranstaltningen en forebyggende virkning og sikrer kontinuitet mellem statussen som upålidelig person og upålidelig afgiftspligtig person. I lighed med svaghederne, der er beskrevet under punkt 1.3.4 herover, kan svindlere dog i praksis omgå foranstaltningen før registrering og i grænseoverskridende situationer.
               
            
            
               1.3.6.Supplerende indberetning af moms
            
            
               
                  Data fra afgiftspligtige personers supplerende indberetning af moms for hver kalendermåned krydstjekkes for at identificere mulige scenarier med skattesvig. Dette har hjulpet skattemyndighederne med at forbedre metoden til udvælgelse af afgiftspligtige personer, der skal kontrolleres.
               
               
                  Tjekkiet mener, at selvom dette traditionelle værktøj er nyttigt med hensyn til hurtigere at opdage svindlere, har det nået sine begrænsninger, når skattemyndighedernes samlede kontrolkapacitet tages i betragtning.
               
            
            
               1.3.7.Beslaglæggelse
            
            
               
                  I individuelle tilfælde kan skattemyndighederne udstede ordrer om beslaglæggelse for at sikre betaling af momsen.
               
               
                  Ifølge Tjekkiet er foranstaltningen yderst effektiv, men da den kun finder anvendelse i enkelte situationer, giver den ikke nogen generel beskyttelse af det fælles momssystem.
               
            
            
               1.3.8.Automatisk momsafregistrering
            
         
         
            
               
                  Denne foranstaltning består i annullering af den afgiftspligtige persons momsnummer i tilfælde af alvorlige overtrædelser af momsmæssige forpligtelser. Foranstaltningen finder anvendelse i forbindelse med momsgrupper og afgiftspligtige personer med en omsætning, der ikke oversteg 1 mio. CZK i de sidste tolv kalendermåneder. 
               
               
                  Tjekkiet beskriver foranstaltningen som meget effektiv både indenlandsk og i forbindelse med grænseoverskridende leveringer. Da foranstaltningen kun kan anvendes, efter overtrædelser har fundet sted, kan den ikke helt forhindre risikoen for svig.
               
            
            
               1.3.9.Nægtelse af fradragsretten (eller af undtagelse for leveringer inden for Fællesskabet) baseret på kundskabsprøven
            
            
               
                  Foranstaltningen anvendes til at nægte fradragsretten eller retten til at anvende en fritagelse, hvis erhververen (i det første tilfælde) eller leverandøren (i det andet) vidste eller burde have vidst (kundskabsprøven), at de deltog i en transaktion, der var forbundet med svigagtig momsunddragelse. Dette afspejler retspraksis fra Den Europæiske Unions Domstol ("Domstolen"), jf. Kittel
                     10
                  . Den tjekkiske myndighed benytter sig af "kundskabsbreve", der informerer virksomheder om, at de kan være involveret i momssvig. Disse breve er enten stilet til en bestemt modtager (den mistænkte forretningspartner nævnes eventuelt) eller generelle (meddelelse til offentligheden om forekomsten af en konkret situation med risiko for svig i Tjekkiet eller Den Europæiske Union).
               
               
                  Ifølge Tjekkiet er det dog vanskeligt for skattemyndighederne i tilfælde af organiseret svig i praksis at påvise, at en virksomhed vidste eller burde have vidst, at den var involveret i svig.
               
            
            
               1.3.10.Screening af ansøgere før momsregistrering
            
            
               
                  Der er indført systematisk kontrol forud for registrering med henblik på målrettet at undersøge bl.a. potentielle stråmandsselskaber, f.eks. anvendes undersøgelse på stedet til at påvise, at der ikke foregår eller planlægges egentlig økonomisk aktivitet som belæg for at nægte registrering.
               
               
                  Tjekkiet mener, at foranstaltningen er yderst effektiv til at forhindre registrering af svindlere i momssystemet (og i at begå svig inden for Fællesskabet), men landet har vanskeligt ved på grundlag af objektive forhold at påvise, at der foreligger velfunderet dokumentation for en mistanke om, at et momsregistreringsnummer vil blive anvendt svigagtigt, idet der tages hensyn til kriterierne, som Domstolen slog fast i Ablessio
                     11
                  .
               
            
            
               1.3.11.Administrativt samarbejde vedrørende moms (Rådets forordning (EU) nr. 904/2010)
                  12
               
            
            
               Ifølge Tjekkiet bliver samarbejde og udveksling af oplysninger med andre medlemsstater vægtet højt. Foruden samarbejdet i henhold til forordning (EU) nr. 904/2010 er der indgået samarbejdsaftaler med Slovakiet og Polen, og en anden aftale med Tyskland er under udarbejdelse.
            
            
               Tjekkiet deltager også regelmæssigt i de såkaldte samtidige multilaterale kontroller med andre medlemsstater. Derudover deltager Tjekkiet i alt arbejde, der udføres under Eurofisc-netværket (svig i samhandelen inden for Fællesskabet, transportmidler, toldprocedurer, observatorium, e-handel samt Transaction Network Analysis). Eurofisc-data benyttes aktivt til påvisning af mistænkelige transaktioner.
            
            
               Administrativt samarbejde på momsområdet er ifølge Tjekkiet utvivlsom et vigtigt element, som dog ikke fuldstændig kan forhindre svig. Desuden er det ikke nyttigt i forbindelse med rent nationalt svig.
            
            
               1.3.12.Konklusion
            
            
               Tjekkiets samlede konklusion med hensyn til ovennævnte foranstaltninger er, at selv om de i høj grad har bidraget til reduktionen af svig, har de ikke været i stand til helt at fjerne karruselsvig i det nuværende momssystem.
            
            
               
                  I betragtning af de betydelige og reelle forsøg, der er gjort for at bekæmpe (karrusel)svig, og i betragtning af at disse forsøg ikke har været fuldt ud vellykkede, kan betingelserne i artikel 199c, stk. 1, litra c), i momsdirektivet anses for at være opfyldt.
               
            
            
               1.4.Den forventede anslåede gevinst ved overholdelse af skattereglerne og skatteopkrævning opvejer den forventede samlede ekstra byrde for virksomhederne og skattemyndighederne med mindst 25 %.
            
            
               
                  Ifølge de tjekkiske myndigheder vil indførsel af den generelle ordning for omvendt betalingspligt ikke kræve ekstra personale hos skattemyndighederne, men blot en omfordeling af menneskelige ressourcer. Omkostningerne ved at tilpasse de tjekkiske skattemyndigheders struktur (som også omfatter uddannelse og tilpasning af IT-systemer) anslås til 4 mio. CZK.
               
            
            
               For så vidt angår afgiftspligtige personer vil indførelsen af den generelle ordning for omvendt betalingspligt betyde engangsomkostninger til at ændre IT-systemerne. Det skønnes, at den generelle ordning for omvendt betalingspligt vil finde anvendelse på i alt 97 000 afgiftspligtige personer. Af denne gruppe har over 60 % allerede erfaring med en sektorspecifik ordning for omvendt betalingspligt. Deres IT-strukturer og faktureringssystemer forudsætter ikke nogen ændringer med hensyn til den generelle ordning for omvendt betalingspligt, dvs. at der for disses vedkommende kun er behov for delvise ændringer af eksisterende strukturer. Hvad angår de øvrige 37 500 afgiftspligtige personer, vil de eventuelt være nødt til at indkøbe nye IT-strukturer eller udvide deres eksisterende strukturer. På grundlag af forespørgsler fra de største udbydere af skatte- og regnskabssoftware fremgår det imidlertid, at sådanne ændringer er en del af jævnlige opdateringer, der ikke betales for separat.
            
            
               Andre omkostninger er knyttet til uddannelse af ansatte. Sådanne omkostninger følger dog praktisk talt med enhver lovgivningsmæssig ændring. Da omvendt betalingspligt ikke er en helt ny foranstaltning, forventes disse omkostninger ikke at blive væsentlige.
            
            
               Andre omkostninger for afgiftspligtige personer følger af behovet for at overvåge tærsklen på 17 500 EUR for hver transaktion, som er tærsklen for, hvornår den generelle ordning for omvendt betalingspligt finder anvendelse. Da dette i de fleste tilfælde sker via regnskabssoftwaren, vil disse omkostninger dog ikke være betydelige. Differentieringen af transaktioner med hensyn til beløb i den generelle ordning for omvendt betalingspligt er desuden betydeligt lettere end differentieringen i tilfælde af en sektorbestemt tilgang. 
            
         
         
            
               I nogle tilfælde vil leverandører af varer og ydelser desuden være nødt til at verificere, om kunden er en afgiftspligtig person, og dermed om omvendt betalingspligt finder anvendelse. I sådanne tilfælde er det imidlertid muligt at benytte registeret over afgiftspligtige personer, som stilles til rådighed af skattemyndighederne (det er forbundet med den afgiftspligtige persons software).
            
            
               Tjekkiet forklarede endvidere, at omkostningerne, da den ekstra momsindberetning blev indført i 2016, for afgiftspligtige personer blev anslået til 370 EUR for små virksomheder og fra 740 EUR til 3 000 EUR for andre virksomheder, dvs. i alt ca. 6 mia. CZK for virksomheder. De tjekkiske myndigheder skønner, at de samlede omkostninger for afgiftspligtige personer som følge af gennemførelsen af den generelle ordning for omvendt betalingspligt vil beløbe sig til ca. 10 % af dette beløb, dvs. 0,6 mia. CZK.
            
            
               
                  Med hensyn til fordelene ved ordningen henvises der til erfaringerne med en sektorspecifik ordning for omvendt betalingspligt, der førte til en nedgang i svig på 98 % opgjort som beløb og til et fald på 89 % i antallet af sager vedrørende svig. På baggrund heraf forventes det, at svig vil blive reduceret med 5 mia. CZK pr. år. Hvis ordningen anvendes i to år, vil gevinsten være på 10 mia. CZK. På den anden side, som nævnt ovenfor, vil skattemyndighedernes omkostninger kun beløbe sig til 0,004 mia. CZK, og omkostningerne for afgiftspligtige personer forventes at være på 0,6 mia. CZK. Kort sagt udgør de anslåede omkostninger 6,04 % af de anslåede fordele.
               
               
                  Da den anslåede gevinst (10 mia. CZK) langt overstiger de samlede omkostninger (0,604 mia. CZK), med mere end 25 %, kan denne betingelse anses for at være opfyldt.
               
            
            
               1.5.Indførelsen af den generelle ordning for omvendt betalingspligt vil for virksomheder og skattemyndighederne ikke medføre højere omkostninger end dem, der følger af andre kontrolforanstaltninger.
            
            
               
                  Det forekommer på grundlag af ovennævnte beregninger, at de forventede omkostninger for både virksomheder og skattemyndigheder ikke er væsentlige, omend Tjekkiet anerkender, at det er vanskeligt at foretage en nøjagtig sammenligning med andre kontrolforanstaltninger. 
               
               
                  Tjekkiet har ikke nogen planer om at ændre den overordnede struktur af landets skattekontrol efter indførelsen af den generelle ordning for omvendt betalingspligt. Der vil derfor ikke være nogen ekstraomkostninger (ud over de ovennævnte udgifter) for skattemyndighederne eller de kontrollerede virksomheder.
               
               
                  Denne betingelse kan derfor anses for at være opfyldt.
               
            
            
               2.Planlagt begyndelsesdato for anvendelse af den generelle ordning for omvendt betalingspligt og ordningens varighed (artikel 199c, stk. 3, litra b), i momsdirektivet).
            
            
               
                  Tjekkiet har anmodet om tilladelse til at påbegynde anvendelsen af den generelle ordning for omvendt betalingspligt fra den 1. januar 2020 og indtil den 30. juni 2022.
               
            
            
               3.Foranstaltninger til at underrette afgiftspligtige personer (artikel 199c, stk. 3, litra c), i momsdirektivet).
            
            
               
                  Afgiftspligtige personer bliver underrettet elektronisk om indførelsen den generelle ordning for omvendt betalingspligt samt om begyndelsesdatoen for dens anvendelse. Desuden vil der blive etableret kontakt, og der vil være drøftelser med erhvervsorganisationer og skatterådgivere. Kampagnemateriale vil blive udsendt via offentlige medier (f.eks. brochurer, oplysninger på skattemyndighedernes websted).
               
            
            
               4.Detaljeret beskrivelse af ledsageforanstaltningerne (artikel 199c, stk. 3, litra d), jf. stk. 2, i momsdirektivet).
            
            
               
                  Denne bestemmelse forudsætter indførsel af en passende og effektiv pligt til elektronisk indberetning for alle afgiftspligtige personer og særlig for afgiftspligtige personer, der leverer eller modtager varer eller ydelser, for hvilke den generelle ordning for omvendt betalingspligt finder anvendelse, for at sikre, at ordningen fungerer og overvåges effektivt.
               
               
                  Tjekkiet mener, at de skattemæssige kontrolmekanismer, der allerede er indført, er tilstrækkelige til at sikre, at den generelle ordning for omvendt betalingspligt fungerer korrekt, og at der ikke er behov for yderligere kontrolforanstaltninger. Sådanne foranstaltninger omfatter allerede værktøjerne til supplerende momsindberetning, der er omhandlet i punkt 1.3.6. ovenfor. Data, som stammer fra indberetningskrav, der allerede er etableret på nationalt plan, vil blive anvendt som analyseredskab til at opdage mistænkelige forsyningskæder. Ifølge dette indberetningssystem, der omfatter en momserklæring (registrering i tillæg til momsangivelsen), som kan indgives elektronisk, skal leveringer i henhold til den generelle ordning for omvendt betalingspligt indberettes på samme måde, som det allerede er tilfældet for indenlandske leverandører i henhold til omvendt betalingspligt (med tilføjelse af en særlig kode for den generelle ordning for omvendt betalingspligt).
               
            
            
               •Sammenhæng med de gældende regler på samme område
            
            
               
                  Formålet med denne tilladelse er begrænset i omfang og rettidigt, og den berører ikke udarbejdelsen af det endelige momssystem for grænseoverskridende handel mellem virksomheder inden for Unionen.
               
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
            
               •Retsgrundlag
            
            
               Artikel 199c i momsdirektivet. 
            
         
         
            
               •Nærhedsprincippet (for områder, der ikke er omfattet af enekompetence) 
            
            
               
                  I betragtning af den bestemmelse i momsdirektivet, som forslaget bygger på, finder nærhedsprincippet ikke anvendelse.
               
            
            
               •Proportionalitetsprincippet
            
            
               
                  Afgørelsen vedrører en tilladelse, der indrømmes en medlemsstat på dennes egen anmodning og udgør ikke en forpligtelse.
               
            
            
               I betragtning af den særlige foranstaltnings anvendelsesområde og tidsbegrænsning står den i rimeligt forhold til det tilsigtede mål, dvs. bekæmpelse af karruselsvig, mens der forhandles om det endelige momssystem.
            
            
               •Valg af retsakt
            
            
               Foreslået retsakt: Rådets gennemførelsesafgørelse.
            
            
               I henhold til momsdirektivets artikel 199c kan den generelle ordning for omvendt betalingspligt kun finde anvendelse, hvis Rådet med enstemmighed på forslag af Kommissionen giver tilladelse til det. En gennemførelsesafgørelse vedtaget af Rådet er det bedst egnede reguleringsmiddel, da den kan rettes til individuelle medlemsstater.
            
            
               3.RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER
            
            
               •Høringer af interesserede parter
            
            
               
                  Forslaget er baseret på en anmodning fra Tjekkiet og vedrører kun denne medlemsstat.
               
            
            
               •Indhentning og brug af ekspertbistand
            
            
               
                  Der har ikke været behov for ekstern ekspertbistand. 
               
            
            
               •Konsekvensanalyse
            
            
               
                  Indsættelsen af artikel 199c i momsdirektivet, som ligger til grund for tilladelsen, var genstand for en konsekvensanalyse, om hvilken Udvalget for Forskriftskontrol den 28. november 2016 afgav en positiv udtalelse med anbefalinger
                     13
                  .
               
            
            
               4.VIRKNINGER FOR BUDGETTET
            
            
               
                  Forslaget har ingen negative virkninger for Den Europæiske Unions budget.
               
            
            
               5.ANDRE FORHOLD
            
            
               Forslaget er tidsbegrænset.
            
            
               2019/0137 (NLE)
            
         
         
            
               Forslag til
            
            
               RÅDETS GENNEMFØRELSESAFGØRELSE
            
            
               om tilladelse til, at Tjekkiet anvender den generelle ordning for omvendt betalingspligt, der fraviger artikel 193 i direktiv 2006/112/EF
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, 
            
            
               under henvisning til Rådets direktiv 2006/112/EF af 28. november 2006 om det fælles merværdiafgiftssystem
                  14
               , særlig artikel 199c, stk. 4, og
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Artikel 199c i direktiv 2006/112/EF tillader medlemsstaterne, uanset artikel 193 i nævnte direktiv, og på visse strenge betingelser, at indføre en generel ordning for omvendt betalingspligt på ikkegrænseoverskridende leveringer af varer og ydelser, hvorved den betalingspligtige for momsen er den afgiftspligtige person, til hvem der foretages levering af varer eller ydelser for mere end 17 500 EUR pr. transaktion.
            
            
               (2)Ved breve registreret i Kommissionen den 21. januar 2019 og den 22. marts 2019 anmodede Tjekkiet om tilladelse til at anvende den generelle ordning for omvendt betalingspligt.
            
            
               (3)Momsgabet i Tjekkiet i 2014 var på 16,14 % af det samlede udestående momsbeløb i henhold til den metode og de tal, der fremgår af Kommissionens endelige rapport af 23. august 2016 2016 om momsgabet
                  15
               . Tjekkiets momsgab oversteg således medianmomsgabet i Fællesskabet (10,4%) med mere end fem procentpoint. 
            
            
               (4)Andelen af karruselsvig i Tjekkiets samlede momsgab var mere end 25 % i henhold til den konsekvensanalyse
                  16
               , der ledsagede forslaget til Rådets direktiv (EU) nr. 2018/2057
                  17
               , som indførte den generelle ordning for omvendt betalingspligt.
            
            
               (5)Tjekkiet fremlagde oplysninger for Kommissionen, der viser, at selv om der i Tjekkiet var blevet gennemført en række kontrolforanstaltninger med positive resultater, havde foranstaltningerne ikke været tilstrækkelige til at bekæmpe karruselsvig. Administrativt samarbejde på momsområdet havde heller ikke været tilstrækkeligt til at bekæmpe karruselsvig.
            
            
               (6)Tjekkiet fremlagde oplysninger for Kommissionen, der viser, at den anslåede gevinst som følge af indførelsen af den generelle ordning for omvendt betalingspligt forventes at være på 10 mia. CZK. Tjekkiet redegjorde også for, at den samlede ekstra byrde for virksomheder og skattemyndighederne forventes at være på 0,604 mia. CZK. Den forventede gevinst opvejer altså den forventede samlede ekstra byrde med mere end 25 %. 
            
            
               (7)Da Tjekkiet ikke forventer, at den ekstra byrde som følge af indførelsen af den generelle ordning for omvendt betalingspligt bliver betydelig, vil det ikke give virksomheder og skattemyndigheder flere omkostninger end dem, der fulgte med anvendelsen af andre kontrolforanstaltninger.
            
            
               (8)Tjekkiet har anmodet om tilladelse til at anvende den generelle ordning for omvendt betalingspligt fra den 1. januar 2020 til den 30. juni 2022.
            
            
               (9)Tjekkiet har over for Kommissionen bekræftet, at der vil blive iværksat tiltag for at informere de afgiftspligtige personer om indførelsen af anvendelsen af den generelle ordning for omvendt betalingspligt pr. e-mail, offentlige workshops, drøftelser med erhvervsorganisationer, myndighedens websted samt trykt eller elektronisk kampagnemateriale.
            
            
               (10)Tjekkiet har forelagt Kommissionen en detaljeret beskrivelse af de eksisterende momskontrolforanstaltninger og bekræftet, at de eksisterende foranstaltninger med tilføjelsen af en særlig kode for den generelle ordning for omvendt betalingspligt vil være tilstrækkelige til at sikre, at den generelle ordning for omvendt betalingspligt fungerer og overvåges effektivt.
            
            
               (11)På grundlag af oplysningerne fra Tjekkiet til Kommissionen konkluderes det, at Tjekkiet opfylder betingelserne i artikel 199c, stk. 1, i direktiv 2006/112/EF, og at anmodningen fra Tjekkiet opfylder de øvrige betingelser i stk. 3, i nævnte artikel. Det er derfor hensigtsmæssigt at give Tjekkiet tilladelse til at anvende den generelle ordning for omvendt betalingspligt i den periode, Tjekkiet har anmodet om.
            
            
               (12)Undtagelsen får ingen negativ indvirkning på Unionens egne indtægter hidrørende fra moms — 
            
         
         
            
               VEDTAGET DENNE AFGØRELSE: 
            
            
               Artikel 1
            
            
               Det tillades, at Tjekkiet anvender den generelle ordning for omvendt betalingspligt i henhold til artikel 199c i direktiv 2006/112/EF i perioden fra den 1. januar 2020 til den 30. juni 2022.
            
            
               Artikel 2
            
            
               Denne beslutning er rettet til Tjekkiet.
            
            
               Udfærdiget i Bruxelles, den […].
            
            
               
                     På Rådets vegne
               
               
                     Formanden
               
            
         
         
            
                  
                     (1)
                  
                        Rådets direktiv (EU) 2018/2057 af 20. december 2018 om ændring af direktiv 2006/112/EF om det fælles merværdiafgiftssystem, for så vidt angår en midlertidig anvendelse af en generel ordning for omvendt betalingspligt ved levering af varer og ydelser over en bestemt værdi (EUT L 329 af 27.12.2018, s. 3-7).
               
               
                  
                     (2)
                  
                        Rådets direktiv 2006/112/EF af 28. november 2006 om det fælles merværdiafgiftssystem (EUT L 347 af 11.12.2006, s. 1).
               
               
                  
                     (3)
                  
                        Meddelelse fra Kommissionen til Europa-Parlamentet, Rådet og Det Europæiske Økonomiske og Sociale Udvalg om en handlingsplan for moms – Mod et fælles europæisk momsområde – De svære valg (COM(2016) 148 final af 7.4.2016).
               
               
                  
                     (4)
                  
                        I mellemtiden er de nødvendige forslag blevet vedtaget af Kommissionen:Forslag til Rådets direktiv om ændring af direktiv 2006/112/EF for så vidt angår harmonisering og forenkling af visse regler i det fælles merværdiafgiftssystem og om indførelse af det endelige system for beskatning af samhandelen mellem medlemsstaterne (COM(2017) 569 final af 4.10.2017).Forslag til Rådets direktiv om ændring af direktiv 2006/112/EF for så vidt angår indførelsen af de detaljerede tekniske foranstaltninger for den konkrete anvendelse af det endelige momssystem for beskatning af handel mellem medlemsstaterne (COM(2018) 329 final af 25.5.2018).
               
               
                  
                     (5)
                  
                        Karruselsvig (undertiden også kaldet "missing trader"-svig) skyldes især den nuværende fritagelse for leveringer inden for fællesskabet, som giver mulighed for at få varer leveret momsfrit. En række handlende bedriver efterfølgende momssvig ved ikke at betale den moms, som de har modtaget fra deres kunder, til skattemyndighederne. Disse kunder, som besidder gyldige fakturaer, har imidlertid fortsat ret til momsfradrag. De samme varer kan leveres flere gange ved atter at medtage fritagne leveringer inden for fællesskabet. Der kan foregå lignende karruselsvig ved levering af ydelser. 
               
               
                  
                     (6)
                  
                        COM(2016) 811 final af 21.12.2016.
               
               
                  
                     (7)
                  
                        COM(2018) 329 final af 25.5.2018.
               
               
                  
                     (8)
                  
                        Center for Social og Økonomisk Forskning (CASE), Study and Reports on the VAT Gap in the EU-28 Member States: 2016 Final Report (
                  TAXUD/2015/CC/131
                  ), 2016, s. 19.
               
               
                  
                     (9)
                  
                        SWD(2016) 457 final af 21.12.2016, s. 39.
               
               
                  
                     (10)
                  
                        Dom af 6. juli 2006, Kittel, C-439/04, EU:C:2006:446.
               
               
                  
                     (11)
                  
                        Dom af 14. marts 2013, Ablessio, C-527/11, EU:C:2013:168. 
               
               
                  
                     (12)
                  
                        Rådets forordning (EU) nr. 904/2010 af 7. oktober 2010 om administrativt samarbejde og bekæmpelse af svig vedrørende merværdiafgift (omarbejdning) (EUT L 268 af 12.10.2010, s. 1). 
               
               
                  
                     (13)
                  
                        Jf.: 
                  http://ec.europa.eu/smart-regulation/impact/ia_carried_out/cia_2016_da.htm
               
               
                  
                     (14)
                  
                        EUT L 347 af 11.12.2006, s. 1.
               
               
                  
                     (15)
                  
                        Center for Social og Økonomisk Forskning (CASE), Study and Reports on the VAT Gap in the EU-28 Member States: 2016 Final Report (
                  TAXUD/2015/CC/131
                  ), 2016, s. 19.
               
               
                  
                     (16)
                  
                        SWD(2016) 457 final af 21.12.2016, s. 39.
               
               
                  
                     (17)
                  
                        Rådets direktiv (EU) 2018/2057 af 20. december 2018 om ændring af direktiv 2006/112/EF om det fælles merværdiafgiftssystem, for så vidt angår en midlertidig anvendelse af en generel ordning for omvendt betalingspligt ved levering af varer og ydelser over en bestemt værdi (EUT L 329 af 27.12.2018, s. 3).